Obec Stožok , 962 12 Detva

**Z Á P I S N I C A**

z XVIII. mimoriadneho zasadnutia Obecného zastupiteľstva

**Dátum konania :**03.05.2017 o 17:30 hodine.

**Prítomní :**podľa priloženej prezenčnej listiny

**Ukončenie XVIII. zasadnutia OZ** : 03.05.2017, 20:30 hod.

**Program**

1. Otvorenie zasadnutia, určenie zapisovateľa
2. Schválenie programu OZ
3. Určenie overovateľov zápisnice, voľba návrhovej komisie
4. Informovanie Mgr. Búdovej o rokovaní s p. Michalovským
5. Informovanie Ing. Petrinca o rokovaní s p.Michalovským ohľadom vyčistenia pozemku pri rodinnom dome č. 115
6. Prerokovanie výstavby zariadenia sociálnych služieb
7. Prerokovanie problematiky protipožiarnej ochrany v obci
8. Rôzne
9. Záver

**1. Otvorenie zasadnutia určenie zapisovateľa**

V úvode XVIII. mimoriadneho zasadnutia zastupiteľstva OZ starostka obce Bc. Darina Petrincová privítala všetkých zúčastnených a konštatovala, že je prítomných 7 poslancov - Mgr. Radoslava Búdová, Ing. Andrea Nemcová, Ing. Jozef Petrinec, Ľubomír Výbošťok, Jana Ďurinová, Mikuláš Figura, Miroslav Vajs.

Zapisovateľ- Ing. Miroslava Sabolová

**2. Schválenie programu OZ**

Ing. Petrinec J. navrhol bod č. 4 a 5 zlúčiť, s tým bol program OZ schválený.

**Za : Mgr. Radoslava Búdová Proti: Zdržal sa:**

**Ing. Andrea Nemcová**

**Ing. Jozef Petrinec**

**Ľubomír Výbošťok**

**Jana Ďurinová**

**Mikuláš Figura**

**3. Určenie overovateľov zápisnice, voľba návrhovej komisie**

P. starostka navrhla za návrhovú komisiu Mgr. Búdovú a Ing. Petrinca, za overovateľov zápisnice M. Vajs a M. Figura, čo bolo jednohlasne schválené.

**Za : Mgr. Radoslava Búdová Proti: Zdržal sa:**

**Ing. Andrea Nemcová**

**Ing. Jozef Petrinec**

**Ľubomír Výbošťok**

**Jana Ďurinová**

**Mikuláš Figura**

4. Informovanie Mgr. Búdovej o rokovaní s p. Michalovským a Informovanie Ing. Petrinca o rokovaní s p. Michalovským ohľadom vyčistenia pozemku pri rodinnom dome č. 115

5. Informovanie Ing. Petrinca o rokovaní s p.Michalovským ohľadom vyčistenia pozemku pri rodinnom dome č. 115

Mgr. Búdová bola za Ing. Michalovským a rokoval s ním odkúpenie bytového domu, ktorý sa nachádza pri obecnom úrade, za účelom výstavby domova dôchodcov. Ing. Michalovský sa vyjadril, že je k tomuto návrhu naklonený. Požiadal nás, či by sme nezavolali odborníka posúdiť, či by to tam vyhovovalo zámeru , zriadiť v bytovke pri OcÚ - zariadenie pre seniorov. Našli človeka, ktorý sa k tomu vyjaril, že by to bolo možné, miesto by bolo pre cca 36 seniorov a bol by potrebný výťah. Čo sa týka riešenia problému - vyčistenie rodinného domu č. 115, pri vstupe do dediny, Mgr. Búdová nás informovala, že uvedený problém s Ing. Michalovským neriešili, nakoľko s Ing. Petrincom usúdili, že chceme odkúpiť bytovku, sme radi, že s nami pán komunikuje a nebudeme predsa na neho tlačiť a žiadať ho, aby si vyčistil pozemok pri vstupe do obce. P. starostka na to reagovala, že bytovku chceme odkúpiť od Ing. Michalovského, nechceme ju zadarmo, tak v tom nevidí problém aby sa riešili pri jednom sedení dve veci naraz. Tiež rokovania s Ing. Michalovským pani starostka už uzavrela, ďalej nemieni v rokovaniach pokračovať, pretože dva roky sa snažila dohodnúť odkúpenie bytovky sama, tiež cez ďalšie osoby ako je pani Krupová a realitný agent Cerha. Nakoniec mala možnosť Mgr. Búdová, rokovania skončili neúspešne, stále tie isté argumenty.

**6. Prerokovanie výstavby zariadenia sociálnych služieb**

Starostka stojí aj naďalej za návrhom vybudovať domov dôchodcov, na pozemku dolu pri potoku za bytovkami č. 360-369. Je to jediný pozemok, ktorý má obec k dispozícii, je vo vlastníctve obce, sú tam inžinierske siete. Už teraz sú zámery pri bytovkách predávať pozemky pod výstavbu rodinných domov. K pozemkom za bytovkami je ako jediná prístupová cesta, cesta, ktorá vedie pomedzi bytovky, iný prístup tam nie je. Pri pozemkových úpravách obyvatelia dolnej časti obce navrhovali prístup aj zospodu, to je od časti Mrvenicovci, no žiadosť nebola akceptovaná. OZ sa zúčastnili aj občania, bývajúci v nájomných bytovkách, ktorí sa vyjadrili, že sú proti výstavbe domova dôchodcov, na uvedenom pozemku. Dôvody uviedli - zničenie existujúcej prístupovej komunikácie počas výstavby a následne nedostatok prostriedkov na jej opravu, zvýšená frekvencia áut - návštevnosť, zásobovanie, nevhodná poloha pre starých ľudí, všade okolo sú kopce. Niektorí poslanci aj zúčastnení občania, navrhovali nájsť iný pozemok na výstavbu. Starostka odpovedala, či majú vyhliadnutý vhodný pozemok a za prijateľnú cenu. Mgr. Búdová sa vyjadrila, že stále je zámer postaviť to na tom pozemku a nikto nehľadí na vyjadrené nesúhlasy od obyvateľov bytoviek, že ich to bude obmedzovať. Ing. Petrinec, prečo to nemôže byť pri kostole, nato starostka odpovedala, sú to súkromné pozemky, nikto nám ich nepredá za cenu, ktorú si môže obec dovoliť. Starostka komunikovala s ostatnými obyvateľmi obce, aj s dôchodcami, ktorí sa vyjadrili, keď som povedala, že im treba nájsť nejakú kľudnú lokalitu, odpovedali, že prečo ich chcem izolovať. Boli dotazy, či je pozemok vhodný, pretože tam bola navozená zemina na vyrovnanie, to už je na projektantoch, predbežne to bolo posúdené zo strany existujúcich sietí, že to vyhovuje. Ing. Nemcová sa vyjadrila, že nevie aký je vlastne dôvod nesúhlasného postoja, keďže vývoj bol taký, že padol návrh, postaviť tam garáže, potom z toho vyplynulo, že väčšina garáže nepotrebuje, ďalej, že nemajú nájomníci dosť parkovacích miest, p. starostka dala vypracovať rozšírenie parkovacích miest. Tieto dva zámery tiež nemajú nič spoločné s oddychovou zónou, ktorú Mgr. Búdová navrhuje teraz. Zúčastnený p. Ondrejka sa ponúkol, že ten pozemok bude kosiť. Mgr. Búdová sa vyjadrila, že to nie je v prospech obce, zastupuje obvod s najviac obyvateľmi a je za výstavbu DD ale nie na tej lokalite. OZ sa zúčastnila aj Mgr. Krupová, ktorá robí v oblasti sociálnych služieb a pre nás robí sociálnu pracovníčku, hovorila, že pre Stožok robí veľa sociálnych posudkov, taktiež ostatní majú rodičov mimo, ktorých by tu v prípade potreby mohli umiestniť. V súčasnosti sú výhodné podmienky získať prostriedky na uskutočnenie zámeru a je šanca, na ich získanie, bola by to škoda nevyužiť, pretože poradovníky v okolí sú plné, a čoraz ťažšie je dostať odkázaného človeka do takéhoto zariadenia. Ing. Petrinec navrhol zmeniť projekt, postaviť domov dôchodcov pri ceste, kde sa má rekonštruovať materská škola a materskú školu novo vybudovať dole pri potoku. P. starostka sa vyjadrila, že ekonomicky je to nevýhodné, lebo projekt je už vypracovaný a takisto je to menší pozemok, čiže budova by musela byť vysoká a architektonicky sa tam nehodí. Na začiatku nástupu do funkcie starostky bola prerokovaná výstavba MŠ a schválený projekt na prestavbu z bývalej MŠ, projekt sa dal vypracovať a v mesiaci máj bude vydané stavebné povolenie na uvedený projekt, pretože už budú k dispozícii všetky stanoviská potrebné pre stavebné povolenie. Nevidí dôvod k výstavbe škôlky na inkriminovanom pozemku, keď pri výstavbe škôlky budú musieť chodiť nákladné autá, premávka sa zvýši z dôvodu dovozu a odvozu detí, takže v podstate všetko čo by vzniklo pri výstavbe DD vzniká aj pri výstavbe MŠ. Tiež pripomenula, že uvedená komunikácia je jediná prístupová cesta pre pozemky nachádzajúce sa za bytovkami a časom tam vznikne výstavba rod. domov.

Starostka ďalej oponovala, na komunikácii sú retardéri, čiže zvýšený prejazd áut bude bezpečný, taktiež tým, že obec sa rozvíja, pribudli nielen byty, ale aj výstavby rodinných domov stále pribúda, zvyšuje sa frekvencia áut a druhý občania sa museli s tým zmieriť. Prečo nikto neberie ohľad aj na obyvateľov Stožku, mimo bytoviek, ktorí sa dotazníkmi vyjadrili, že súhlasia s výstavbou na uvedenom pozemku. Ďalej sú tu ekonomické dôvody, štát, ktorý sústavne tlačí na obce, aby samostatne zabezpečovali sociálne služby pre svojich obyvateľov a v súčasnosti to podporuje výhodnými podmienkami. Ing. Sabolová pripomenula limity, ktoré má obec v súvislosti s úverom z ŠFRB na nájomné byty, pretože nemôžeme zobrať vysoký úver na nákup iného pozemku. Výhodou je tiež pri umiestnení seniorov z okolia zvýšený počet obyvateľov v obci, zvýšené podielové dane do obce, ľudia sa už zaujímajú o zamestnanie, ešte nie je výstavba ani schválená, no je to tak, problematika je tu a ja komunikujem s našimi ľuďmi, snažím sa vyhovieť ich podnetom. Nepostavila som si hlavu, dva roky som riešila pozemky pod výstavbu DD, či je to Slovenský pozemkový fond, komunikovala som s Ing. Kratochvílom, ale ten Obci Stožok nepredá pozemok za lacnejšie, pretože predal pozemky pod bytovky po 15,-Sk/m2 a to z dôvodu, že mal podpísanú zmluvu s pani starostkou ktorá bola predo mnou a dala mu súhlas na výstavbu priemyselného parku a potom to bolo zamietnuté, tiež od fyzických osôb nezískame pozemky za lacnejšie po kauze s pozemkami v našej obci, takže je to na Vás, ak výstavbu neschválite, bude ma to mrzieť hlavne kvôli ostatným obyvateľom.

Ing. Nemcová - rozvoj v obci nasvedčuje, že v budúcnosti aj keď budú iní starostovia, ten pozemok bude slúžiť nejakému stavebnému zámeru. Nevidí dôvod, prečo má obec nechať tento pozemok ľadom, čo bude obec robiť, keď príde doba a bude ustanovená povinnosť zabezpečovať tieto sociálne služby zákonom, keďže vývoj zákonov o sociálnych službách tomu nasvedčuje,

Zúčastnení obyvatelia sú proti akejkoľvek výstavbe, že to môže by nejaká oddychová zóna alebo ihrisko pre deti. Starostka sa zasmiala, že nie sme mesto, aby sme mali toľko ihrísk a parkov, a nehovoriac o mentalite našich obyvateľov, už to vidím ako tam budú sedávať na lavičkách. Oddychová zóna z pohľadu starostky by bola vhodná ku kultúrnemu domu, pekné otvorené priestranstvo, pekne upravené, pretože kultúrny dom slúži na rôzne akcie, chodia tam aj cudzí ľudia na vystúpenia a pekne by to nadviazalo na otvorené a upravené priestranstvo pred kostolom.

P. starostka dala poslancom hlasovať, kto je za výstavbu domova dôchodcov na prerokovávanom pozemku a kto proti uvedenému zámeru. Výstavba domova dôchodcov nebola schválená.

Ing. Petrinec ešte mal návrh hlasovať, kto je za výstavbu novej materskej školy, ale p. starostka reagovala, že tento zámer nebude vybavovať a podporovať.

**Za : Proti: Zdržal sa:**

**Ing. Andrea Nemcová Mgr. Radoslava Búdová**

**Jana Ďurinová Ing. Jozef Petrinec**

**Miroslav Vajs Mikuláš Figura**

**Ľubomír Výbošťok**

**7. Prerokovanie problematiky protipožiarnej ochrany v obci**

Podľa súčasnej legislatívy je obec povinná zriadiť Dobrovoľný hasičský zbor.

P. Ďurinová informovala, že jej prejavilo záujem byť členom dobrovoľného hasičského zboru asi 20 ľudí, ktorí sú ochotní zúčastniť sa školenia.

**8. Rôzne**

Do ďalšieho OZ má Ing. Petrinec priniesť návrh cenovej ponuky na spotrebu plynu.

**Záver**

Starostka ukončila XVIII. mimoriadne zasadnutie OZ a prítomným poďakovala za účasť.

**Uznesenia z XVIII. mimoriadneho OZ dňa 03.05.2017**

## K bodu 1,2,3 OZ prijíma uznesenie č. 171/17 – OZ

O b e c n é z a s t u p i t e ľ s t v o

A/ S c h v a ľ u j e

1. Program, ktorým sa bude riadiť OZ

B/ U r č u j e

1. Zapisovateľka : Ing. Miroslava Sabolová

2. Overovateľov zápisnice: Miroslav Vajs, Mikuláš Figura

Návrhovú komisiu: Ing. Jozef Petrinec, Mgr. Radoslava Búdová

***K bodu 4 a 5 / OZ prijíma uznesenie č. 172/17 – OZ***

O b e c n é z a s t u p i t e ľ s t v o

C/ B e r i e n a  v e d o m i e

1. Oboznámenie s rokovaním poslankyne Mgr. Búdovej a Ing. Michalovského
2. Informáciu Mgr. Búdovej, že Ing. Michalovský nebol vyzvaný k vyčisteniu pozemku pri rodinnom dome č. 115

***K bodu 6/ OZ prijíma uznesenie č. 173/17 – OZ***

O b e c n é z a s t u p i t e ľ s t v o

A/ N e s c h v a ľ u j e

1. Výstavbu domova dôchodcov na parcele KN C č. 2163, dolu pod bytovými domami, pri potoku

***K bodu 7/ OZ prijíma uznesenie č. 174/17 – OZ***

O b e c n é z a s t u p i t e ľ s t v o

C/ B e r i e n a  v e d o m i e

1. Informáciu o prieskume a zabezpečení dobrovoľníkov do obecného dobrovoľného hasičského zboru

Bc. Darina Petrincová

starostka obce

Overovatelia zápisnice :

Miroslav Vajs ........................................................

Mikuláš Figura ........................................................